香港會議展覽中心

香港會議展覽中心，簡稱會展，係香港一座用來開會同展覽嘅地方，嚮香港島灣仔北岸邊，嚮1988年11月開幕，屬香港貿易發展局，由香港會議展覽中心有限公司管理。

喺會展搞嘅活動唔單止有維多利亞港景色襯托，更因為佢鄰近市中心嘅位置畀到參與活動嘅人士近距離感受國際大都會嘅魅力。會展中心鄰近兩間五星級酒店，包括君悅酒店同萬麗海景酒店，同區內亦有接近六千間酒店客房，所以令旅客來往會展好方便。

工程結構 
香港會議展覽中心係香港第一個為會議同埋展覽而起嘅場地。另外，香港會議展覽中心係分唔同時期去擴建，所以每次擴建都冇為之前嗰一期工程嚟考慮。

第一期 
會展第1期於1988年11月25號喺灣仔海旁建成。當時會展向海嗰一面嘅玻璃幕牆係全世界面積最大。

第二期 

1994年至1997年，會展耗資48億港元進行第2期擴建，嚮維多利亞港上一個面積6.5公頃嘅人工島起會展新翼，建築面積因而加倍。會展新翼屋頂以4萬平方呎嘅鋁合金造成，形狀似一隻飛鳥。1、2期會展之間以1條110米，橫跨海面嘅架空行人道連接。會展新翼有30米高玻璃幕牆、重有新設嘅180度海景嘅會議前廳；同埋可以容納4,300人進行大型會議嘅大禮堂。

會展新翼向海一面對開係金紫荊廣場，放有象徵香港主權移交嘅金紫荊雕像，亦係每日舉行升旗儀式嘅地方。

第二期擴建工程 

為應付日後需求，會展喺2006年開始將第一期同第二期之間擴建，提供額外19,400平方米展覽場地。因為受到灣仔發展計劃第2期受阻嘅關係，擴建部分並冇填海，而係以反傳統由上而下「倒吊」式興建，重要用相等於興建中環國金二期嘅2.8萬噸鋼鐵以確保負重；由於工程唔可以影響會展日常運作，所以要整條臨時天橋連接一期同二期。

新翼展覽廳1A-1E被擴建後係會展入面最大嘅展館，佔地19,890平方米。新翼嘅展覽廳二、舊翼展覽廳五同中庭擴建嘅部份合併為展覽廳3，展覽廳3B-3E佔地14,982平方米，展覽廳3F-3G佔地8,917平方米。新翼嘅展覽廳三、舊翼展覽廳七同中庭擴建部份合併為展覽廳5，展覽廳5BC、5D、5E、5F-5G全部佔地23,582平方米。由2008年8月6號至2008年9月14號連接新翼舊翼嘅室內行人通道因擴建工程關係暫停開放。擴建工程現已完成，並已於2009年4月10號啟用。

各展覽廳重新命名如下：

設施 
香港會議展覽中心主要嘅設施包括有：
 16個展覽廳，總面積66,000平方米
 3個會議廳，總面積1,819平方米
 1個世界級會議廳前廳，面積1,740平方米
 1個世界級大會堂前廳，面積2,094平方米
 1個世界級大會堂，面積3,880平方米
 1個演講廳前廳，面積457平方米
 2個演講廳，面積800平方米，座位大概1,000個
 45個會議室
 7間各式中西餐廳
 商場、銀行、商務中心等相關設施
 一間五星級酒店，有805間房
 一間五星級酒店，有549間房
 一棟甲級辦公大樓
 有兩個停車場，一共有1300個車位
 一個車輛調節區

定期嘅會議、展覽同活動 
 香港書展
 香港動漫節
 國際現代化中醫藥及健康產品展覽會
 香港美食博覽
 香港電腦通訊節
 亞洲遊戲展
 冬日美食嘉年華
 新城國語力頒獎典禮
 新城勁爆頒獎典禮
 RoadShow至尊音樂頒獎禮
 香港家庭用品展
 香港禮品及贈品展
 中小企國際推廣博覽
 香港國際茶展

交通配套 
港鐵
 灣仔站A5出口，行6-10分鐘。
 會展站B3出口，行3分鐘。

香港展覽一覽
 亞洲國際博覽館
 香港國際展貿中心

香港會議展覽中心
 香港貿易發展局

類:會議展覽中心
香港地標
灣仔北
香港展覽館
香港表演場地
新創建
香港貿易發展局
幻彩詠香江